Predkladacia správa

	Aktívna podpora rodín s dôrazom na mladú rodinu a na vytváranie podmienok na jej založenie  sa považuje v Programovom vyhlásení vlády za jednu zo základných povinností štátu.
	V súčasnom období si vyžaduje mimoriadnu pozornosť tá životná etapa rodín, v ktorej je veľmi dôležité, ale zároveň aj veľmi zložité, vytvoriť optimálne  podmienky na založenie rodiny, narodenie detí, starostlivosť o deti v útlom veku, možnosť zabezpečiť potreby rodiny a zároveň nezanedbať vlastný profesionálny rast. 
Ministerstvo práce, sociálnych vecí a rodiny Slovenskej republiky navrhuje zaviesť nový nástroj na podporu rodín s deťmi, ktorý by pozitívne ovplyvnil rozhodovanie mladých ľudí založiť si rodinu a mať deti, a zároveň by vytvoril priestor pre profesionálny rast rodičov a ich uplatnenie sa na trhu práce. Cieľom je prijať také opatrenie, aby rodičia neboli nútení rozhodnúť sa len pre dieťa alebo len pre profesijnú životnú dráhu, ale aby mohli mať rodiny viac detí a aby sa rodičia popri starostlivosti o deti súčasne mohli venovať svojim profesiám a aktivitám súvisiacim s celoživotným vzdelávaním. V tejto súvislosti možno predpokladať, že vytvorenie podmienok na zosúladenie rodinného, osobného a pracovného života a dostupnosť služieb starostlivosti o deti, a to aj z finančného hľadiska, môže pozitívne ovplyvniť rozhodovanie rodičov o počte detí, ktoré chcú vychovávať. 
Zároveň je potrebné brať do úvahy aj skutočnosť, že predovšetkým matky na rodičovskej dovolenke a matky starajúce sa o maloleté deti dlhodobo patria do skupiny znevýhodnených uchádzačiek o zamestnanie, ktoré sa ťažšie uplatňujú na trhu práce a ťažšie si vzhľadom na rodinné povinnosti dokážu zamestnanie udržať. Zavedenie príspevku na starostlivosť o dieťa umožní rodičom ľahší návrat do zamestnania a bude zároveň reakciou na odporúčania OECD týkajúce sa vzťahu medzi dĺžkou rodičovskej dovolenky a možnosťou uplatnenia sa na trhu práce rodičov maloletých detí.
Príspevok na starostlivosť o dieťa vytvorí rovnakú východiskovú pozíciu najmä pre všetkých rodičov detí do troch rokov veku, ktorí sa snažia nájsť rovnováhu a zjednotenie medzi prácou a súkromným životom a ktorí sa sami slobodne a v plnom rozsahu svojej zodpovednosti rozhodujú v otázke kedy, na ako dlho a akým spôsobom chcú zabezpečiť starostlivosť o svoje maloleté dieťa. Na tento účel môžu využiť aj služby širokej škály právnických  osôb a fyzických osôb zamerané na starostlivosť o dieťa, z ktorých si môžu zvoliť podľa vlastného uváženia takú, ktorá najviac vyhovuje potrebám dieťaťa a potrebám rodiny z hľadiska kvality a odbornosti poskytovanej starostlivosti, špecifických individuálnych požiadaviek, dostupnosti aj výšky úhrad za pobyt dieťaťa a poskytnutú starostlivosť.
Navrhovaný príspevok na starostlivosť o dieťa pre svoju vysokú adresnosť a pružnosť vytvára podmienky na rozhodovanie sa rodičov v otázke zabezpečenia starostlivosti o každé dieťa tak, aby sa nemuseli zrieknuť svojej pracovnej kariéry a profesijného rastu a vývoja.  Navrhovaný príspevok vytvára väčší priestor pre slobodné rozhodnutie rodiča o spôsobe starostlivosti o dieťa a zároveň môže tento nový nástroj pozitívne ovplyvňovať napĺňanie cieľov Lisabonskej stratégie v podmienkach Slovenskej republiky.
Po zavedení príspevku na starostlivosť o dieťa od 1. januára 2009  si bude môcť rodič vybrať medzi rodičovským príspevkom, ktorý sa bude aj naďalej poskytovať podľa platnej legislatívy ,  a príspevkom na starostlivosť o dieťa podľa toho,  ktorá dávka viac vyhovuje potrebám jeho rodiny.  
Zavedenie príspevku na starostlivosť si vyžaduje legislatívne zmeny v platnom zákone o rodičovskom príspevku, zároveň sa ale umožní v rámci prechodných ustanovení ponechať si rodičovský príspevok po 1. januári 2009 aj v prípade, ak rodič vykonáva zárobkovú činnosť za predpokladu, že bol rodičovský príspevok priznaný rodičovi pred 1. januárom 2009.  
Navrhované legislatívne zmeny priblížia poskytovanie rodičovského príspevku  legislatíve väčšiny členských štátov Európskej únie, podľa ktorej sa dávky obdobné rodičovskému príspevku poskytujú rodičom, ktorí z dôvodu osobnej starostlivosti o dieťa nepracujú. Zároveň sa zjednoduší a sprehľadní poskytovanie rodičovského príspevku v rámci koordinácie rodinných dávok s krajinami Európskej únie a Európskeho hospodárskeho priestoru z hľadiska preverovania splnenia podmienok nároku a účelu rodičovského príspevku. 
Príspevkom na starostlivosť o dieťa spolu s rodičovským príspevkom sa podporí predovšetkým snaha žien harmonicky zosúladiť  naplnenie túžby po materstve a zároveň aj  snaha uplatniť sa vo svojej profesii a v zamestnaní.
Poskytovanie rodičovského príspevku úzko súvisí s poskytovaním príspevkov v náhradnej starostlivosti a preto súčasťou predkladaného návrhu zákona sú aj úpravy v zákone o príspevkoch na podporu náhradnej starostlivosti o dieťa.
Predložené návrhy noviel zákonov zároveň reagujú na prijatie eura v Slovenskej republike. 
Návrh zákona má vplyv na štátny rozpočet, ktorý je uvedený v doložke finančných, ekonomických, environmentálnych  vplyvov, vplyvov na zamestnanosť a podnikateľské prostredie.
Návrh zákona prešiel medzirezortným pripomienkovým konaním, ktorého sa zúčastnilo celkom  49 subjektov, ktoré uplatnili celkom 89 pripomienok, z toho 6 pripomienok          zásadných, z ktorých boli 2 akceptované a 4 odstránené v rámci rozporového konania. Návrh zákona sa predkladá na rokovanie vlády bez rozporov.
Návrh zákona prerokovala Legislatívna rada vlády Slovenskej republiky, ktorá po zapracovaní pripomienok odporúča vláde súhlasiť s návrhom zákona v novom znení.